**Kázeň – SB s VP – konfirmácia dospelého** (Marek Lettrich),

Bratislava (Nový kostol), 22. 8. 2020 o 18.00 h, ES 634, 636, 223

**Skutky 17, 27b** (v kontexte v. 16 – 34): *„On* (Boh) *predsa nie je ďaleko od nikoho z nás.“*

**Milý Marek, bratia a sestry !**

Slová, ktoré sme počuli, pôvodne zazneli v starovekých **Aténach**. Mali povesť **intelektuálnej metropoly** Rímskej ríše. No **Atény**  boli priam **zaplavené modlami.** Tunajší ľudia  uctievali rôzne pohanské božstvá.

Zaoberali sa tiež **filozofiou**. Hlavnými filozofickými smermi boli vtedy stoicizmus a epikureizmus.

**Stoici** sa sústreďovali na formovanie charakteru, na ovládanie svojich žiadostí a zaobídenie sa bez pomoci iných. Zdôrazňovali osudovosť a znášanie bolesti.

**Epikurejci** učili, že bohovia sú príliš vzdialení, než aby ich zaujímali ľudské problémy. Tvrdili, že svet vznikol náhodným zoskupením atómov a po smrti nie je žiadny život ani súd. Zmyslom žitia je potešenie, rozkoš, užívanie si.

Spoločné pre stoicizmus a epikureizmus bolo, že **kládli do centra tento, nie posmrtný život.**

**Pôvodným cieľom filozofie bolo hľadať pravdu. Časom však tento cieľ opustila** a snažila sa získať prevahu nad tým, čo nám o sebe, svete a nás dal Boh poznať. Aténčania aj ľudia, ktorí tam prichádzali študovať, boli posadnutí túžbou počuť niečo nové. Viac ako o spoznanie pravdy im však išlo o to, aby počuli čosi neobvyklé. Požiadali Pavla, aby im povedal o novom učení – o kresťanstve. Pavel využil ich záujem a hovoril im, že **Boh stvoril vesmír a všetko v ňom.** Boh nie je len tým, kto uviedol svet do pohybu, ako si to predstavovali filozofi. **Boha nemožno zavrieť do chrámu, postaviť Ho tam ako sochu**, čo to bolo Aténach bežné. **Veď On nie je závislý od nás, od toho, či Ho niekto uctieva.** Naopak, je to On, kto dáva všetkému život.

Gréci sa cítili byť vyvolení. Verili, že sú viac než iní. Ľudí delili na Grékov a na tých, ktorí neboli Grékmi. Hanlivo ich nazývali barbarmi. Teraz počujú od Pavla, že **v Bohu má pôvod celé ľudstvo.** **On nám dáva život, schopnosť hýbať sa, vďaka Nemu sme.** **Všetci, Gréci i tzv. barbari, sme tkp. z jedného cesta.** V meste plnom pohanských bohov sa Pavel odvážil povedať, že je omylom uctievať výtvory z kameňa, zlata či striebra. **Zmyslom dejín a úlohou všetkých ľudí a je hľadať Boha.**

Bolo by absurdné pokladať Boha za dištancovaného, nepoznateľného či ľahostajného k nám. Pavel prízvukoval, že **Boh *nie je ďaleko od nikoho z nás.*** Sme to my, kto sme sa od Neho vzdialili.

Boh je trpezlivý a volá nás, **aby sme zanechali vlastné náboženské predstavy a obrátili sa k Nemu,** **pravému Bohu.** Blíži sa deň, keď nás Boh bude súdiť.

**Všetko závisí na tom, aký postoj zaujmeme k Ježišovi, ktorého Boh poslal a ku ktorému sa priznal tým, že Ho vzkriesil z mŕtvych.** Gréci verili v nesmrteľnosť duše, no slová o vzkriesení tela – to už bolo na niektorých Pavlových poslucháčov priveľa. Niektorí sa mu posmievali, iní povedali: Pre dnešok to stačí, vypočujeme si ťa inokedy. No boli aj takí, ktorí požiadali Pavla o bližšie vysvetlenie a uverili jeho posolstvu.

Milý Marek, bratia a sestry, to sú **aj naše možnosti**:

**Vysmiať sa zvesti o Ježišovi Kristovi,**

alebo **povedať: Budeme o Ňom počúvať,** premýšľať **inokedy**. Alebo **prijať Krista, posolstvo o spáse v Ňom.**

Aténčania neboli a ani mnohí dnešní ľudia nie sú nenáboženskí. Netvrdia že Boh nie je, že je neprítomný.

Múdry Šalamún už pred stovkami rokov vyznal, že Boha *neobsiahnu nebesá, ani nebesá nebies* (por. 2. Kronická 2, 5) Iste, **fakt, že Boh nás obklopuje**, že *nie je ďaleko od nikoho z nás* **neznamená, že si to človek všíma**.

1. Každopádne **našimi zmyslami a mysľou môžeme vo**

**svete vnímať Božiu prítomnosť.** Napríklad **v tom, čo Boh stvoril.** Keď pozorujeme prírodu, môžeme žasnúť nad tým, ako múdro Stvoriteľ všetko usporiadal. Keď niekto hovorí, že Boha stretáva na prechádzke v lese, neklame. To neznamená, že prechádzka v lese je náhradou za Služby Božie. **Nebo plné hviezd, šíre more, mohutné hory – to všetko nám otvára oči pre Boha**; On nám v tom dáva pocítiť svoju prítomnosť.

1. Božiu blízkosť môžeme spoznať aj **prostredníctvom**

**životnej skúsenosti.** **Ako bohato nás Boh zaopatruje jedlom, pitím, oblečením a všetkým, čo potrebujeme pre život! Koľko kilometrov sme prešli v autách a iných dopravných prostriedkoch a Boh nás ochraňoval!** Z koľkých ťažkostí a trápení nám pomohol. Na koľko modlitieb odpovedal!

Boh *nie je ďaleko od nikoho z nás.* **Každý človek môže zažiť niečo z Božej prítomnosti.** Všímať si, ako Boh vedie jeho osobne, jeho národ a ľudstvo. **Každý môže obdivovať zázraky stvorenia a rozpoznať Stvoriteľa, ktorý za nimi stojí.** Boh *nie je ďaleko od nikoho z nás*.

**„Nie ďaleko“ je však niečo iné ako „veľmi blízko“.** Ježiš raz povedal istému zákonníkovi: *„Nie si ďaleko od kráľovstva Božieho“* (Marek 12, 34). Zároveň mu tým povedal, že ešte neprišiel do Božieho kráľovstva. **Boh nie je ďaleko od nás v prírode, v každodennej starostlivosti o nás, ale ešte nie je veľmi blízko.** Správy o vojnách a prírodných katastrofách, vyvolávajú otázku: **Je náš svet skutočne miestom, kde môžeme rozpoznať, že Boh je dobrý – že nie je ďaleko?**

1. Tretí druh Božej prítomnosti je, že **Boh sa stal**

**človekom v Ježišovi Kristovi. Boh, ktorý je nám v Kristovi veľmi blízko, nám umožňuje objaviť poklad. S Kristom objavujeme: Boh je láska, čistá láska**, ktorá obetuje samu seba. **Všade, kde sa stretávame s Kristom, Boh nielenže nie je ďaleko od nás, ale je veľmi, blízko!** V Ňom môžeme byť pokojní a istí aj vtedy, keď nás prírodné katastrofy a tragické obdobia ľudských dejín chcú pripraviť o vieru.

Preto, **keď hľadáme Boha, vždy majme pred očami Krista.** Pavel svojim poslucháčom povedal, že Boh *nie je ďaleko od nikoho z nás.* A vyzval ich k pokániu a viere v Ježiša, ktorý raz bude súdiť každého človeka. **Pokánie znamená hľadať Boha v Ježišovi Kristovi, túžiť po odpustení hriechov.** Odpustenie máme všade tam, kde nám Kristus nám prisľúbil svoju prítomnosť: v krste (Skutky 2, 38), na Službách Božích, v spoločenstve s ďalšími kresťanmi (Matúš 18, 20), v kázanom Božom slove, vo Večeri Pánovej (Matúš 26, 28). Všade tam Boh nielenže nie je ďaleko, ale je veľmi blízko. Tam si môžeme byť istí jeho utešujúcou a milujúcou blízkosťou.

**Milý Marek, dnes sa máš priznať k svojmu krstu, vyznať vieru. Viera nie je súkromnou vecou.** Veď je mnoho ľudí, ktorým Boh nie je vzdialený, ale ktorí ešte nenašli blízkeho Boha v Kristovi. **Úlohou nás kresťanov je slovom aj životom** im **ukazovať na Ježiša Krista – pretože tam je Boh veľmi blízko tým, ktorí v Neho veria!** Tebe, milý Marek, ale aj každému z nás prajem, aby sme žili vo vedomí: Boh nie je ďaleko. V živote môžu prísť ťažkosti a výzvy, ktoré nám budú chcieť spochybniť to, že Boh je dobrý. No **Boh nám chce byť aj do ďalšieho času blízko vo svojom Synovi Ježišovi Kristovi.** V Ňom sa nám Boh dáva poznať, vo svojom drahom Synovi je nám veľmi blízko. Amen.

Použitím viacerých prameňov: **Martin Šefranko, evanjelický a. v. farár**